CELEX: 32018D0485
Language: bg
Date: 2018-03-19 00:00:00
Title: Решение за изпълнение (EС) 2018/485 на Съвета от 19 март 2018 година за предоставяне на разрешение на Дания да приложи специална мярка за дерогация от член 75 от Директива 2006/112/ЕО относно общата система на данъка върху добавената стойност

23.3.2018   
            
            
               BG
            
            
               Официален вестник на Европейския съюз
            
            
               L 81/13
            
         РЕШЕНИЕ ЗА ИЗПЪЛНЕНИЕ (EС) 2018/485 НА СЪВЕТА
   от 19 март 2018 година
   за предоставяне на разрешение на Дания да приложи специална мярка за дерогация от член 75 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 291, парграф 2 от него,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в Комисията на 21 ноември 2017 г., в съответствие с член 395, параграф 2 от Директива 2006/112/ЕО, Дания поиска разрешение да приложи специална мярка, уреждаща правото на приспадане на начисления ДДС, за дерогация от член 75 от посочената директива.
            
         
               (2)
            
            
               В съответствие с член 395, параграф 2, втора алинея от Директива 2006/112/ЕО, с писма от 7 декември 2017 г. и 8 декември 2017 г., Комисията изпрати до другите държави членки искането, подадено от Дания, и с писмо от 11 декември 2017 г. уведоми Дания, че разполага с пълната информация, необходима, за да разгледа искането.
            
         
               (3)
            
            
               В случай че не се прилага мярка за дерогация, датското законодателство предвижда, че ако лекотоварен автомобил с максимално допустима обща маса от три тона е регистриран от датските власти за ползване само за служебни цели, то на данъчно задълженото лице се разрешава да приспадне пълния размер на начисления ДДС от разходите за закупуване и експлоатация на автомобила. Ако такъв автомобил впоследствие се използва за лични цели, данъчно задълженото лице губи правото да приспадне начисления ДДС от разходите за закупуване.
            
         
               (4)
            
            
               За смекчаване на последствията от този режим Дания поиска разрешение да приложи специална мярка за дерогация от член 75 от Директива 2006/112/ЕО. Дерогацията беше предоставена с Решение за изпълнение 2012/447/ЕС на Съвета (2) и впоследствие с Решение за изпълнение (ЕС) 2015/992 на Съвета (3). Срокът на действие на последното решение изтече на 31 декември 2017 г.
            
         
               (5)
            
            
               Мярката позволява на данъчно задължено лице, което е регистрирало автомобил само за служебни цели, да го използва за лични цели и в съответствие с член 75 от Директива 2006/112/ЕО на Съвета да изчислява данъчната основа за предполагаемото предоставяне на услуги на базата на фиксирана дневна ставка, като не губи правото си да приспадне ДДС, заплатен при закупуването на автомобила.
            
         
               (6)
            
            
               Този опростен метод на изчисление обаче следва да се прилага за ползване на автомобила за лични цели до 20 дни за календарна година, като фиксираният размер на дължимия ДДС е 40 DKK на ден ползване за лични цели. Размерът е определен от датското правителство въз основа на анализ на националните статистически данни.
            
         
               (7)
            
            
               Мярката, която следва да се прилага за лекотоварни автомобили с максимално допустима обща маса от три тона, цели да улесни изпълнението на задълженията по ДДС на данъчно задължено лице, което спорадично използва за лични цели автомобил, регистриран за служебни цели. От друга страна, данъчно задълженото лице си запазва правото да избере да регистрира лекотоварен автомобил едновременно за служебни и за лични цели. В този случай данъчно задълженото лице ще загуби правото да приспадне начисления ДДС от разходите за закупуване на автомобила, но няма да е задължено да заплаща дневна сума при ползването му за лични цели.
            
         
               (8)
            
            
               Разрешаването на мярка, гарантираща, че данъчно задължено лице, което спорадично използва за лични цели автомобил, регистриран само за служебни цели, не се лишава от пълното право на приспадане на начисления върху този автомобил ДДС, е в съответствие с общите разпоредби относно приспадането на данъка съгласно Директива 2006/112/ЕО.
            
         
               (9)
            
            
               Разрешението следва да важи за ограничен период от време и поради това следва да изтече на 31 декември 2020 г.
            
         
               (10)
            
            
               С цел да се гарантира постигането на целите, преследвани с мярката, включително за да се гарантира непрекъснато прилагане на предходна разрешена дерогация, както и да се предостави правна сигурност по отношение на облагаемия период, уместно е настоящото решение да се прилага считано от 1 януари 2018 г. Тъй като Дания поиска удължаване на срока на действие на разрешението на 21 ноември 2017 г. и продължи да прилага правния режим, установен в националното й право въз основа на предходна разрешена дерогация, считано от 1 януари 2018 г., правните очаквания на засегнатите лица са надлежно отчетени.
            
         
               (11)
            
            
               Ако Дания поиска удължаване след 31 декември 2020 г. на срока на действие на мярката за дерогация, тя следва да представи на Комисията доклад и искане за удължаване до 31 март 2020 г.
            
         
               (12)
            
            
               Счита се, че дерогацията би имала незначително въздействие върху общия размер на приходите от ДДС, събирани на етапа на крайно потребление, и няма да има отрицателно въздействие върху собствените ресурси на Съюза, формирани от данъка върху добавената стойност,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 75 от Директива 2006/112/ЕО на Дания се разрешава да определя данъчната основа на базата на фиксирана ставка за ден ползване на лекотоварен автомобил, когато данъчно задължено лице използва за собствени лични цели или за личните нужди на своя персонал, или по-общо — за цели, различни от тези на стопанската му дейност, лекотоварен автомобил, който е регистриран за ползване единствено за служебни цели.
   Фиксираната дневна ставка по първа алинея е 40 DKK.
   Член 2
   Мярката по член 1 се прилага само за лекотоварни автомобили с максимално допустима обща маса от три тона.
   Тази мярка не се прилага, когато използването на автомобила за лични цели надхвърля 20 дни в рамките на една календарна година.
   Член 3
   Настоящото решение поражда действие в деня на нотифицирането му.
   Прилага се от 1 януари 2018 г. до 31 декември 2020 г.
   Всяко искане за удължаване на срока на прилагане на мярката, предвидена в настоящото решение, се представя на Комисията до 31 март 2020 г. и се придружава от доклад, който включва преглед на мярката.
   Член 4
   Адресат на настоящото решение е Кралство Дания.
   
      Съставено в Брюксел на 19 март 2018 година.
      
         
            За Съвета
         
         
            Председател
         
         Р. ПОРОЖАНОВ
      
   
   
      (1)  ОВ L 347, 11.12.2006 г., стр. 1.
   
      (2)  Решение за изпълнение 2012/447/ЕС на Съвета от 24 юли 2012 г. за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност (ОВ L 202, 28.7.2012 г., стр. 24.
   
      (3)  Решение за изпълнение (ЕС) 2015/992 на Съвета от 19 юни 2015 г. за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност (ОВ L 159, 25.6.2015 г., стр. 66).